google/wiki40b huggingface dataset:
Warrant officer

Warrant officer er en befalskategori som finnes i flere engelskspråklige land. I Storbritannia og Samveldet er det den høyeste klasse av underoffiserer, mens i USA er det en gruppe spesialistbefal som hører til offiserskorpset.

Royal Navy

Opprinnelsen til warrant officers er fra Royal Navy. På seilskipenes tid fantes det tre typer av befal: sjøoffiserer som var utnevnt av Admiralitetet, warrant officers som var utnevnt av Navy Board og petty officers eller underbefal som var utnevnt av skipssjefen. Blant warrant officers fantes styrmannen, proviantforvalteren, skipskirurgen og skipskapellanen samt høybåtsmannen, skipstømmermannen og overkanoneren. De fire høyeste nivåene warrant officers ble offiserer i 1843. Etter hvert tilhørte flere yrkesgreiner warrant officer-korpset. I 1949 ble warrant officers i Royal Navy branch officers og i 1956 special duties officers. Den høyeste grad som kunne oppnås var kommandørkaptein. I 1998 ble de slått sammen med sjøoffiserskorpset.  1980 ble graden Warrant Officer introdusert for den høyeste sjøunderoffisersgrad som tidligere var kjent som Fleet chief petty officer.

British Army

I British Army ble warrant officers introdusert omtrent i 1880, da de underoffiserer på de høyeste nivåene begynte å bli utnevnt av krigsministeren. I dag er det to grader av warrant officers; class 1 som er sersjantmajorer (OR-9) og class 2 som er kommandersersjanter (OR-8). De har tilhørighet til sersjantmessen.

USA

I USA har warrant officers rang under offiserer med graden O-1 eller høyere (inkludert line officers), men over underoffiserer. Deres lønn er omtrent det samme som line officers fra løytnant til kommandørkaptein/oberstløytnant. Alle i lønnstrinn W-2 og høyere er utnevnt av presidenten. Warrant officers tilhører offisersmessen.

United States Air Force

United States Air Force avskaffet warrant officers i 1959.
Star Trek Into Darkness

Om filmen

Filmen er en oppfølger til Star Trek (2009), og hadde norsk premiere 10. mai 2013.

Handling

Enterprises-mannskapet er tilbake på jorden, der de finner ut at en tilsynelatende ustoppelig kraft har angrepet Stjerneflåten og alt den står for. Kaptein Kirk (Chris Pine) må lede mannskapet sitt i jakten på den ansvarlige for å stoppe masseødeleggelse, og de blir en del av et sjakkspill på liv og død. På veien blir kjærlighet testet, vennskap ødelagt og offer blir gjort for den eneste familien Kirk har igjen; mannskapet sitt.
The Matrix

Historien

«The Matrix» er en virtuell verden som alle mennesker holdes fange i, uten å vite det. Dette gjenspeiler Platons lignelse med mennene i hula. Platons lignelse går ut på at om en mann har levd hele sitt liv nede i ei hule, lenket, og kun har skygger å se på veggen foran seg – hva ville han da kalle dette han så på veggen? Svaret er «virkeligheten», og det er slikt filmen The Matrix spiller på, «hva om virkeligheten ikke er virkelig?»

Karakterer

Neo / Thomas A. Anderson: Spilles av Keanu Reeves. Neo er hackernavnet til Thomas A. Anderson. Han jobber som dataprogrammerer. Han finner ut at han er «den Ene» da han prøver å redde Morpheus fra Agentene.
Morpheus: Spilles av Laurence Fishburne. Morpheus er et menneske som er frigitt fra matrix. Han er den som fant Neo. Morpheus er også kapteinen på farkosten Nebuchadnezzar.
Trinity: Spilles av Carrie-Anne Moss. Hun er en av mannskapet på Nebuchadnezzar. Og er Neos romantiske interesse.
Agent Smith: Spilles av Hugo Weaving.
Det islamske azad-universitetet

Historie

Med hovedkvarter i Teheran i Iran, er universitetet verdens femte største. Universitetet ble godkjent av det øverste råd for kulturell revolusjon i 1982, etter å ha blitt finansiert og etablert av Akbar Hashemi Rafsanjani. Universitetet har 1,7 millioner studenter. Siden begynnelsen i 1982 har den vokst både fysisk og akademisk til å bli en av de største utdanningsinstitusjoner globalt. IAU har siden starten hatt som mål å gjøre høyere utdanning allemannseie. IAU har to uavhengige og 31 statsstøttede universitetets grener på tvers av Iran, og fire grener i andre land deriblant De forente arabiske emirater, Storbritannia, Libanon og Afghanistan. Igjennom årene har universitetet akkumulert eiendeler til en verdi av 20-25 milliarder dollar.
Universitetene utvider over hele landet og det er flere tusen studenter som registrerer seg hvert år. De mottar for det meste veldedig donasjoner og belaster studieavgift.
Hestebeit

Hestebeit er navnet på gårdsnummer 12 i Gaular kommune, Sogn og Fjordane. Gården ligger på sørsiden av Viksdalsvatnet, riksvei 610 passerer over gården. Den grenser mot Tormodset i vest, og Espeset i øst. Utmarksområdene i sør grenser mot Høyanger.

Historisk

Gården finnes i en skatteliste fra 1656. Før denne tid har gården blitt brukt som beiteområde for hesten til Nes-gården på nordsiden av Viksdalsvatnet, dette forklarer også navnet på gården. 
Hestebeit er ikke delt i flere bruk, men det har eksistert to husmannsplasser i tilknytning til gården; Kviehågjen og Hågjen/Hestehågjen.
Micheon av Goguryeo

Regjeringstid

Micheon bygde ut Goguryeos hær. Da det kinesiske Jin-dynastiet gikk oppløsning, benyttet han anledning til å utvide Goguryeos grenser til Liaodonghalvøya og andre kinesiske kommanderi. Hans første militære felttog kom i 302, da mot Xuantu-kommanderiet. Han annekterte Lelang-kommanderiet i 313 og Daifang-kommanderiet i 314 etter å ha angrepet Seoanpyeong (西安平; nær dagens Dandong) i Liaodong.
Goguryeo møtte en utfordring i det stadig sterkere Xianbei, særlig i vest, og spesielt Murong Bus (慕容部) militære framstøt mot Liaodong. Micheon allierte seg med andre Xianbei-stater mot Murong Bu, men lyktes ikke i sitt motangrep. I 319 ble general Yeo Noja (여노자, 如奴子) tatt til fange av Murong Bu. Goguryeo og Murongbu angrep hverandre flere ganger, men uten at den ene eller andre fikk særlig overtak.

Død og arv

Micheon døde og ble gravlagt i 331 ved Micheon-won. Tolv år senere, under kong Gogugwon, ble hans levninger gravd opp av tidlige Yan og brukt for å skaffe løsepenger.
EOKA

EOKA (Εθνική Οργάνωσις Κυπρίων Αγωνιστών, Ethniki Organosis Kyprion Agoniston, gresk for National Organisation of Cypriot Fighters, noen ganger utvidet til Ethnikí Orgánosis Kipriakoú Agónos, Greek for National Organisation of Cypriot Struggle) var en gresk-kypriotisk, nasjonalistisk, militant motstandsorganisasjon som kjempet for kypriotisk selvstendighet fra Storbritannia, så vel som selvbestemmelsesrett og for en union med Hellas (enosis). Den eksisterte fra 1955 til 1959, da det ble avtalt selvstendighet for Kypros. Organisasjonen var ledet av Georgios Grivas.
Rally Katalonia

Karakter

Rally Katalonia var (år 2017) det eneste VM-rally som kjørte på blandet underlag (asfalt og grus). Det tre dagar langs rallyet inneholder i det minste en dag med strekninger på grusunderlag.
Boakjølsnegl

Utseende

Boakjølsnegl varierer fra å være nærmest ensfarget brun, til den mer karakteristiske kombinasjonen av lysere brun grunnfarge med mørke prikker og striper på kroppen. Den kan bli opp til 20 cm lang.
Som alle artene i denne familien har de en tydelig «kjøl» langs oversiden bakerst på ryggen, samt at åndehullet er plassert bak midten av kappen.

Levevis

Boakjølsnegl lever på land og finnes på fuktige enger krattskog og i åpen løvskog.
Boakjølsnegl er tvekjønnet, noe som gjør det lettere å finne en partner. For å kunne legge egg kreves allikevel to snegler, som under parringen, befrukter hverandre gjensidig.  De har kompliserte kjønnsorgan og de kjønnsmodne parrer seg om våren.
Parring skjer på det stedet de møter hverandre. Parringsleken er særegen. Kroppene presses sammen, fot mot fot, rett overfor hverandre. Med vaggende bevegelser beføler de hverandre med leppene og tentaklene.  Etter en tid, ofte timer, søker de opp i høyden, i et tre eller lignende og firer seg ned i en tykk slimtråd.  Hengende i slimtråden vrenger den ene sneglen ut sin vagina-åpning og en pilsekk med en kalkpil, som den stikker inn i partnerens kropp.  Den andre sneglen gjør likeså og parringen kan begynne. De befrukter hverandre samtidig.  Etter akten faller de ned på bakken.
Ettersom de er tvekjønnet kan begge legge egg. Hver snegl kan legge hundretalls egg. Snegler dør vanligvis ikke lenge etter parring og egglegging. Utviklingen fra nyklekt snegl til voksen, kjønnsmoden, tar vanligvis minst to år.
Boakjølsnegl er altetende. Den bidrar til nedbryting ved å spise både planterester og sopp, men er også kjent for å spise ungplanter i en så stor grad at den kan være et skadedyr i landbruket. Som kjøtteter er den i større grad enn andre nakensnegler et rovdyr, som kan spise meitemark og andre nakensnegler og være aggressiv og territoriehevdende. Den er blant annet rapportert å angripe og spise  Brunskogsnegl, noe som teoretisk kan være gode nyheter for hageeiere. Det er likevel verdt å merke seg at de danske forskerne Pagh og Jensen har konkludert at den slett ikke ser ut til å være en god alliert i kampen mot Brunskogsnegl.
Yachip

Yachip

Denne båttypen med betegnelse yachip var en kano som nå er forsvunnet, som opprinnelig bestod av et stykke bark tatt fra ett tre, som ble spent ut med tverrgående stengler tatt fra bambusen. Deretter ble det satt inn langsgående grener i rett fasong mellom stevnene og diagonalt plasserte grener fra bunnen til relingen. Langs ripen hadde man festet lange stengler av bambus som reling, som sluttet mot endene som var bundet sammen.
Redalen

Redalen er et område i Gjøvik kommune. 
I middelalderen var Redalen del av «Mannheims herad» som også omfattet nordre del av Vardal (muligens Braastad sogn).
Redalen var fra eldre tid en del av Ringsaker prestegjeld, Redalens fjerding, men ble overført til Biri prestegjeld i 1821 (ved kongelig resolusjon av 6 jan 1821). Området inkluderte da gårdene Undset og Skjønsby i nord, Sveen i sørøst, Lien og Kvattum i vest, dvs gårdene med nummer 97-104 i Biri og Snertingdal iht. matrikkelutkastet av 1950.  Se Liste over gårder i Gjøvik. Litt grovt kan man si at området var en trekant avgrenset av Kremmerodden (i Mjøsa, ca. 2 km nord for Mjøsbrua) i nord, Stokkelva i sør og elva Pukua i vest. Redalen grenser i nord mot Biri, i sør mot Vardal, i øst mot Mjøsa (Ringsaker) og i vest mot Snertingdal. 
I verdslig (dvs annen enn geistlig/kirkelig) sammenheng hørte Redalen til Biri, med unntak av gården Undset som i eldre tid hørte til Ringsaker – dvs den eneste gård på vestsida av Mjøsa som i denne sammenheng hørte til Hedmark.
Redalen Annexkirke, ved gården Bjørke, er nevnt på 1300-tallet.
I 1910 ble Redalen delt mellom Biri og Snertingdal herreder. I postal sammenheng inngikk på 1900-tallet også den nordligste delen av Vardal i Redalen.
I 2007 finnes Redalen skolekrets som omfatter et noe mindre område enn det som er beskrevet over.
Sentralt i området finnes tettstedet Redalen, som inntil ca. 1990-tallet hadde eget postkontor  2824 Redalen. Tettstedet hadde tidligere meieri, butikk, kafe, gjestgiveri, bensinstasjon og bilverksted.
I dag har Redalen en barnehage, skole og idrettslag.
Høgfællet i Redalen, som har blitt en turistattraksjon. Denne fossen får folk fra Gjøvik, Hamar og Lillehammer til å komme å bade på grunn av de fine omgivelsene og den relativt varme kulpen som har blitt dannet der. Kulpen pleier som regel å ha 1 til 2 grader varmere vann enn hva Mjøsa har, grunnet steinene rundt som holder seg varme etter en solskinnsdag. Høgfællet sin popularitet tok fart da de siste scenene av filmen Askeladden i dovregubbens hall ble filmet der. Dette skapte stor oppmerksomhet rundt Høgfællet.
Vought F-8 Crusader

Utvikling og historie

I september 1952 utlyste den amerikanske marinen krav til et nytt fly som skulle erstatte Vought F-7 Cutlass-jagerflyene. Det skulle ha en hastighet på Mach 1,2 ved 9 150 m og ha mulighet til å klatre med 7 620 m/min. Det skulle også ha mulighet til å lande i en hastighet som ikke oversteg 160 km/h. Koreakrigen hadde vist at 12,7 mm maskingevær ikke var tilstrekkelig kraftige og det nye jagerflyet skulle istedenfor ha en 20 mm kanon. Vought lanserte sitt forslag som var kalt V-383.
Crusader hadde en noe uvanlig konstruksjon for et jagerfly i og med at det hadde vinger som var montert høyt på flyskroget. Dette gjorde det mulig å lage et lett og kort understell. Det mest oppfinnsomme ved Cruader-designet var at det hadde en vinge som kunne vippes opp til 7° ved takoff og landing. Dette ga flyet større løfteevne uten at det gikk på bekostning av stabiliteten. I tillegg gjorde dette at flykroppen kunne holdes horisontal, slik at synsfeltet forover kunne opprettholdes. Flyet hadde også såkalte slats, en slags omvendt flaps, foran på vingene. Disse kunne senkes til 25°, og flapsene til 30°, noe som også økte vingenes løftekapasitet. Bruk av titan i flyskroget var også ganske nytt. 
Crusader ble drevet av en Pratt & Whitney J57 turbojetmotor med etterbrenner.
Henley-on-Thames

Beskrivelse

Byen er assosiert med roing, dels på grunn av sine mange roklubber og dels på grunn av den tradisjonsrike regattaen The Henley Royal Regatta, som holdes hvert år i juli måned. Dette evenement tiltrekker seg mange fra den britiske sosieteten og kan betraktes som parallell til hesteveddeløpene på Ascot veddeløpsbane.
I tilslutning til byen ligger godset Friar Park. Til tross for navnet (friar betyr munk), var godset opprinnelig et nonnekloster. På 1800-tallet ble det ombygd til viktoriansk nygotisk stil. Godset ble kjøpt i 1970 av tidligere med The Beatles, George Harrison, kort etter gruppa ble splittet. Han bodde der med sin familie frem til sin død i 2001.
I Henley-on-Thames finnes Henley Business School, Universitetet i Reading. I Henley-on-Thames ligger også bryggeriet og vingården Chiltern Valley Winery and Brewery.
På 1600-tallet fantes et glassblåseri eid av Glassellers Company, der glassblåseren George Ravenscraft og en italiener ved navn da Costa skulle utføre glasseksperimenter. De blandet inn flint i glassmassen, men med for mye alkali. Disse glassene kalte han flintglass. Derpå byttet han ut flinten mot sand, noe som var svært vellykket, og blyglasset var oppfunnet. Denne formen for glass kalles i dag krystallglass.
Norsk olje og gass

Norsk olje og gass (tidligere Oljeindustriens Landsforening, OLF) er en interesse- og arbeidsgiverorganisasjon for oljeselskaper og leverandørbedrifter knyttet til oljevirksomheten på norsk kontinentalsokkel. Norsk olje og gass arbeider for å videreutvikle en konkurransedyktig olje- og gassindustri i Norge. Norsk olje og gass utvikler også retningslinjer for olje- og gassnæringen som råd og anbefalinger til hvordan selskapene kan håndtere ulike problemstillinger på best mulig måte.
Norsk olje og gass har også som oppgave å lede og koordinere fellesprosjekter innen helse, arbeidsmiljø og drift, samt ytre miljø.
Norsk olje og gass har hovedkontor i Stavanger med rundt 40 ansatte, og kontor i Oslo med 10 ansatte. Administrerende direktør er Karl Eirik Schjøtt-Pedersen. Norsk olje og gass er tilsluttet NHO, Næringslivets Hovedorganisasjon. Som landsforening i NHO er Norsk olje og gass sentral part i avtalene mellom arbeidsgivere og arbeidstakere.
Stictococcidae

Utseende

Hunnene er ovale og flate og kan kjennes på at ytterkanten er opphøyd (de er nærmest myntformede), mens hannene ser ut mer som normale insekter. Et spesielt trekk ved hunnene er at anus sitter midt under dyret, ikke i bakenden. Segmentgrensene er markerte på oversiden som dype furer. På undersiden er de kledt av melaktig voks, langs ytterkanten ofte med en frynse av hår. Beina er fullstendige men korte og spinkle, ikke synlige ovenfra.

Levevis

Utviklingen er ganske ulik hos de to kjønnene og like fra de kommer ut av egget ser de ganske ulike ut. Hunnenes utvikling går gjennom tre nymfestadier, hannens gjennom fem stadier. Det første hunn-stadiet ligner på den voksne hunnen, hannen ser mer ut som et vanlig insekt men har ikke funksjonelle munndeler på noe stadium, men er helt avhengig av matressurser fra moren.

Økonomisk betydning

Familien er meget allsidig når det gjelder vertsplanter, og selv om det bare er kjent 15 arter, er de registrert fra minst 38 ulike plantefamilier. Vertsplantene omfatter økonomisk viktige planter som kaffe, kakao, kolanøtter, pepper og maniok (ingen av disse er hjemmehørende i de områdene der skjoldlusene lever), og denne familien er derfor viktige skadedyr.

Utbredelse

Familien forekommer bare i Afrika sør for Sahara.
Nanping

Nanping (kinesisk: 南平, pinyin: Nánpíng) er et byprefektur nordvest i provinsen Fujian i Folkerepublikken Kina. Det grenser til Ningde i øst, Sanming i sør, og provinsene Zhejiang og Jiangxi i nord respektive vest. Svært kjente er Wuyifjellene.

UNESCO-område

Wuyifjellene i grensetraktene mot provinsen Jiangxi er blitt utviklet for masseturisme og nyter stor popularitet særlig i innenlandsturismen. Området er ett av de ti naturvernede områder som er med i UNESCOs naturvernprogram.

Luftfart

Området betjenes av Wujishan lufthavn i fylket Wujishan.

Vei

Kinas riksvei 205 passerer gjennom området. Den begynner i Shanhaiguan i Hebei og ender opp sør i Shenzhen i provinsen Guangdong. Underveis er den innom blant annet Tangshan, Tianjin, Zibo, Huai'an, Nanjing, Wuhu, Sanming, Heyuan og Huizhou.
Kinas riksvei 316 løper gjennom området. Den fører fra Fuzhou i Fujian via Nanchang i Jiangxi og Wuhan i Hubei til Lanzhou i Gansu.
William Hurt

Karriere

Hurt fikk sin skuespillerutdannelse ved teaterskolen The Juilliard School og begynte å opptre på teaterscenen i 1970. Han filmdebuterte som en plaget forsker i science fiction-filmen Eksperimentet (1980), en rolle som han fikk en Golden Globe-nominasjon for. Hurt fikk gode kritikker og flere skuespillerpriser, inkludert en Oscar og en BAFTA for beste skuespiller, for å portrettere en feminin homofil mann i filmen Edderkoppkvinnens kyss (1985). Han fikk ytterligere to Oscar-nominasjoner for sine roller i Kjærlighet trenger ingen ord (1986) og Broadcast News (1987). 
Hurt var aktiv som teaterskuespiller på 1980-tallet. Han ble for første gang nominert til en Tony Award i 1985 for en oppsetning av Hurlyburly på Broadway. Etter et mangfold av filmroller iløpet av det neste tiåret, ble Hurt for fjerde gang nominert til en Oscar for sin rolle i David Cronenbergs thriller A History of Violence (2005). Han spilte også i filmer som A.I.: kunstig intelligens  (2001), Syriana (2005) og Den innerste sirkel (2006).
Hurt spilte Mr. Brooks' alter ego i filmen Mr. Brooks (2007), der han spilte mot Kevin Costner. Han spilte i Sean Penns film Into the Wild (2007), som basert på den sanne historien om Christopher McCandless. Hurt spilte general Thaddeus «Thunderbolt» Ross i The Incredible Hulk (2008), der han spilte mot Edward Norton, Liv Tyler og Tim Roth. Han spilte president Henry Ashton i action-thrilleren Vantage Point (2008) og soldat og statsmann William Marshal, 1. jarl av Pembroke i Robin Hood (2010).

Privatliv

På 1980-tallet var Hurt involvert i en rettssak mot Sandra Jennings, som hevdet at de to hadde et lovlig ekteskap. Sommeren 1981, mens han fremdeles var gift, skal Hurt og Jennings ha innledet et forhold i Saratoga Springs i New York. Jennings ble gravid våren 1982. Hurt søkte om skilsmisse fra sin kone Mary Beth Hurt, hvoretter Hurt og Jennings flyttet sammen til Sør-Carolina. 
Hurt og Jennings var aldri egentlig offisielt gift, og de ble senere separert, og Jennings saksøkte Hurt i New York. Jennings søkte om en rettskjennelse som anerkjente deres påståtte ekteskap ifølge loven i Sør-Carolina. Retten i New York anerkjente ikke sedvaneretslige ekteskap og var derfor i mot å gjenkjenne deres ekteskap fra Sør-Carolina. Kjennelsen gikk derfor i Hurts favør og fastslo at ekteskapet egentlig ikke eksisterte. 
Hurt var sammen med Marlee Matlin i to år og de var samboere i en periode i 1986. I sin selvbiografi fra 2009, I'll Scream Later, hevdet Matlin at forholdet deres var preget av rusmisbruk og mishandling. Som svar på anklagene kom Hurt med en uttalelse der han beklaget det som hadde skjedd.
Hurt har fire barn: Jeanne med skuespilleren Sandrine Bonnaire, Alex med Sandra Jennings og to sønner, Sam og William Hurt, fra sitt ekteskap med Heidi Henderson mellom 1989 og 1992. 
Under innspillingen av Edderkoppkvinnens kyss i Brasil ble Hurt og en venn av ham truet med pistol og kidnappet, men ble sluppet fri noen timer senere.
Sweeney Todd – Demonbarbereren fra Fleet Street

Handling

Benjamin Barker (Johnny Depp) har sittet 15 år i fengsel på den andre siden av kloden. Han rømmer tilbake til London og sverger å ta hevn. Han tar navnet Sweeney Todd, og slår seg til i sin gamle barbersalong over paibakeriet til fru Lovett (Helena Bonham Carter). Hans overordnede mål er å få tatt livet av dommer Turpin (Alan Rickman), som med bistand fra sin ondsinnede håndlanger, «beadle» (rettsbud) Bamford, idømte Barker landsforvisning basert på falske anklager. Da Barker hadde blitt sendt til straffearbeid i koloniene, frarøvet de ham hustruen Lucy og den lille datteren. 
En konkurrerende barberer, den jålete italieneren Pirelli, truer med å avsløre Sweeney Todds sanne identitet. Da skjærer Todd strupen over på ham. Fru Lovett oppdager hva som har foregått, og de er begge i villrede om hva de skal gjøre med liket. Fru Lovett ser imidlertid raskt en mulighet til å få fart på sitt skrantende paisalg; hun foreslår å fylle paiene med menneskekjøtt.
Sweeney Todd oppdager at dommer Turpin svermer for Sweeneys datter Johanna, som nå har blitt en tenåring og har dommeren som verge. Dommeren holder Johanna innesperret i sitt hjem under strengt oppsyn, men en dag blir hun oppdaget av Anthony, en ung sjømann som reddet Sweeney Todd fra å drukne. Anthony faller pladask for Johanna, og sverger på at han skal redde Johanna og gifte seg med henne.
Imens har fru Lovetts paier blitt berømte i London. I takt med den voksende suksessen begynner hun å drømme om å bli respektabel og leve et liv ved sjøen med Sweeney som ektemake og Pirellis tidligere assistant Toby, som hun har tatt til seg, som sin adopterte sønn.
Men Sweeney tenker bare på hevn, og det skal komme til å koste ham dyrt.
Nummer (kortfilm)

Synopsis

Filmen skildrer en natt på byen og tar for seg de mindre hyggelige og ofte latterlige aspektene ved sjekking og “kjøttmarkedet”. Tonen og stemningen er lett, dialogen er overfladisk og til tider humoristisk, noe som fungerer som en kontrast til filmens dypere kjernetemaer: vennskap og svik. Karakterene er i sentrum. Forskjellige mennesketyper er satt opp mot hverandre: Christine og Alex er opptatte av å gripe øyeblikket, mens Silje søker etter noe mer ekte og varig. Men er det Alex og Christine som er hensynsløse eller er det Silje som er naiv og på feil sted?